|  |  |
| --- | --- |
|  |  *See artikkel räägib Eesti sihtasutusest; arvutisiini kohta vaata Extended ISA.* |

---

**Ettevõtluse ja Innovatsiooni Sihtasutus** (**EISA**) on Eesti riiklik sihtasutus, mis loodi Ettevõtluse Arendamise Sihtasutuse ja Kredexi liitmisel.

Sihtasutuses töötas 2022. aastal 368 inimest ja tegevuskulud olid 56,6 miljonit eurot. Enamus, ligi 300 töötajat töötab Tallinnas. Keskmine palk oli umbes 3200 eurot.

Uue sihtasutuse loomise otsusest
--------------------------------

2021. aasta kevadel tutvustati valitsuse otsust liita Ettevõtluse Arendamise Sihtasutus (EAS) ja Sihtasutus Kredex. Avaliku sektori reformimise plaani raames oli eesmärgiks parem ja klaarim teenus ning läbipaistev juhtimine. Tollane rahandusminister Keit Pentus-Rosimannus lisas, et lisaks rahalisele poolele on sihtasutuste liitmise kava oluline ka riigi juhtimise korrastamise vaatest, mis viiks selle selgematele alustele. Pentus-Rosimannuse sõnul ei soovi riik, et teenus, mida pakutakse ja saadakse - oleks liigselt laiali visatud mitmete erinevate asutuste vahel, mis tegelikult pakuvad probleemidele sarnaseid lahendusi.

Majandus- ja Kommunikatsiooniministeeriumi aprillis antud info põhjal selgus, et plaan ühendada kaks organisatsiooni toimus ilma sisulise ja õigusliku analüüsita. Samuti ei teadnud ministeerium, kui palju analüüs maksma võiks minna.

Siht kaks asutust ühendada oli Majandus- ja Kommunikatsiooniministeeriumil kindel ning õiguslik analüüs pidi analüüsima mitte asutuste ühendamise vajadust, vaid juba parimat viisi organisatsioonide ühendamiseks. Esialgse ühendamiseks maksumuseks hinnati 144 000 eurot.

Ettevõtluse Arendamise Sihtasutuse juhatuse esimees Peeter Raudsepp ütles 2021. aasta suvel, et kahel asutusel on väga vähe kokkupuutepunkte. Tema sõnul vaadatakse pahatihti neid organisatsioone pelgalt rahajagamise organisatsioonidena, kuid tema hinnangul nii see tegelikult ei ole. Äripäevale antud intervjuus kommenteeris ta, et inimesi, kes tegelevad Ettevõtluse Arendamise Sihtasutuses konkreetselt toetuste menetlemisega, ei ole rohkem kui 15%.

Septembris ütles ettevõtlus- ja infotehnoloogiaminister Andres Sutt, et KredExi ja Ettevõtluse Arendamise Sihtasutuse ühinemisel tekkiva uue organisatsiooni juriidiline vorm oleks samuti sihtasutus.

Juhtimine
---------

Juhatuse esimees:

* Lauri Lugna (2022-2023)
* Kati Kusmin (2023-)

Asutuste liitmise raskustest
----------------------------

### Ühendamisprotsess ja uus nimi

2022. aasta lõpus loodeti, et kahe varasema sihtasutuse ühendamisprotsessile tõmmatakse 2023. aastal joon alla. Aasta esimestel kuudel pidi toimuma brändivärskendus ja infokanalite uuendused, mis pidid olema ka ühinemisega seotud viimased tegevused. Uute nimevariantidena käis 2022. ja 2023. aasta jooksul läbi mitmeid variante. 2023. aasta novembris uue nime "Innovate Estonia" avalikkusele tutvustamise protsess peatati.

2022. aastal alustati ühendorganisatsiooni väärtuste loomisega – ühised kokkusaamised, töötoad ja arutelud päädisid organisatsiooni väärtuste sõnastamisega, millest lähtuvalt loodi koos Jarek Kasariga „JAH-laul", mis iseloomustab kõiki EISA tegemisi tööandja väärtuspakkumises.

### Juhtide otsingutest

EISA esimene juht Lauri Lugna asus ametisse 2022. aasta alguses.

2023. aasta märtsis kutsus EASi ja KredExi ühendasutuse nõukogu kutsus juhatuse esimehe tagasi. Pisut enam kui aasta väldanud ametiaeg lõppes 28. aprillil. Lugna selgitas, et vajab aega ühendamissprindist taastumiseks ja järgmisi olulisi samme pidi vedama uus juht.

Alates kevadest oli ühendasutus juhita. Uue juhi otsingud algasid maikuus, kuid sobivat inimest augustis veel ei olnud. Septembris selgus, et uueks ühendasutuse juhiks saab Kati Kusmin, kes juhtis varasemalt Riigi Kinnisvara AS, kuid ei pääsenud augustis riigiettevõtte juhi konkursil lõppvooru.

Uue ühendasutuse juhi Kati Kusmini brutotöötasu saab olema 9500 eurot ning tema ametiaja alguseks määrati 2023. aasta 6. detsember.

### Ülalpidamiskulude kasvamine

Kui 2021. aastal põhjendas valitsus kahe asutuse liitmist kokkuhoiuga, siis 2022. aasta jaanuaris ütles värske juht Lugna, et tema teada ei olnud seda ülesandena püstitatud.

2023. aasta suvel toodi välja, et kahe asutuse ühendamine tõi kaasa segaduse. Lisaks selgus, et EASi ja Kredexi ühendamine ei toonud rahalist kokkuhoidu, vaid kulude kasvu. Ühendamisega seotud kuludeks olid konsultatsioonid, ületunnid ja kompensatsioonid.

Kasvasid aga organisatsiooni ülalpidamiskulud, mille üheks põhjuseks olid palgaerisused. Nimelt oli mõnekümne töötajaga SA Kredexi palgad suhteliselt kõrgemad võrreldes mitmesaja töötajaga EASi palkadega. Viidati sellele, et kuna palku vähendada ei saanud, oli ainuke võimalus EASi palgad KredExile lähemale tuua. Proosalise põhjusena toodi välja see, et sama pulga peal olevad inimesed tahavad samas asutuses paratamatult ka sama palju palka saada.

Kokkuvõttes tõi EASi ja Kredexi ühendamine kaasa selle, et kahe asutuse eraldi pidamine oli odavam kui ühe asutuse koos pidamine.

Viited
------

1. 1 2  "275 000 eurot laste veebi eest? Kuidas oleks 368 EISA töötajat ühendava "JAH-lauluga"?" ERR, 3. august 2023
2. ↑  "Rahandusminister Pentus-Rosimannus: plaanime KredExi ja EASi ühendada". *Ärileht*. 22. aprill 2021. Vaadatud 22. oktoobril 2023.
3. ↑  Ivask, Pille (27. aprill 2021). "Üles soojendatud vana: KredExi ja EASi ühendamine oli valitsuse laual juba aastaid tagasi". *Äripäev*. Vaadatud 22. oktoobril 2023.
4. ↑  Pokk, Priit (3. juuni 2021). "KredExi ja EASi ühendamine läheb maksma 144 000 eurot". *Äripäev*. Vaadatud 22. oktoobril 2023.
5. ↑  Alaküla, Gregor (28. august 2021). "Raudsepp: EASil ja KredExil on kattuvust väga vähe". *Äripäev*.
6. ↑  "EAS ja KredEx jätkaksid ka ühinedes sihtasutusena". *Postimees*. 3. september 2021.
7. ↑  "Juba aasta väldanud KredExi ja EAS-i ühinemine saab joone alla uuel aastal". *ERR*. 29. detsember 2022.
8. 1 2 3  "ANALÜÜS ⟩ EASi ja KredExi ühendamine paiskas ühendasutuse kaosesse. Kas lõpuks on hakatud august välja ronima?". *Postimees*. 5. juuli 2023.
9. ↑  Sommer, Reelika. "Ettevõtlusega tegeleva asutuse nimevahetus pandi ootamatult pausile". *Delfi Ärileht*.
10. ↑  "Selgus KredExi ja EASi ühendasutuse juht". *Postimees Majandus*. 3. jaanuar 2022.
11. ↑  "EASi ja KredExi ühendasutuse juht Lauri Lugna lahkub ametist". *Äripäev*.
12. ↑  "Ettevõtluse ja innovatsiooni sihtasutus ei vali ka augusti lõpus uut juhti". *ERR*. 29. august 2023.
13. ↑  "Oluline riigiettevõte saab uue juhi. Senine juht tõsteti konkursi lõppvoorust kõrvale". *Delfi Ärileht*.
14. ↑  "EASi ja KredExi ühendasutust asub 9500-eurose palgaga juhtima Kati Kusmin". *Postimees Majandus*. 26. september 2023.
15. ↑  "EAS ja Kredex leidsid uue juhi Riigi Kinnisvarast". *Äripäev*.
16. ↑  "Lauri Lugna: koondamisi omaniku ootuste seas ei ole". *Postimees Majandus*. 21. jaanuar 2022.
17. ↑  Pärli, Merilin (4. august 2023). "Ettevõtluse ja innovatsiooni sihtasutus on kimpus uue juhi leidmisega". *ERR*.

Välislingid
-----------

* EAS-i koduleht
* Kredexi koduleht